
הכנסת העשרים
מושב רביעי
<פרוטוקול מס' 854>
מישיבת ועדת הכספים
יום שלישי, י"ח בחשון התשע"ח (07 בנובמבר 2017), שעה 10:00
<סדר היום:>
<1. תקנות ניירות ערך (אגרת בקשה למתן היתר לפרסום תשקיף)(הוראת שעה), התשע"ז-2017 תקנות השקעות משותפות בנאמנות (נכסים שמותר להחזיק בקרן ושיעוריהם המרביים)(תיקון), התשע"ז-2017>
<2. תקנות ניירות ערך (הצעת ניירות ערך באמצעות רכז הצעה)(תיקון), התשע"ז-2017>
<3. תקנות ניירות ערך (דוחות תאגיד שמניותיו כלולות במדד ת"א טק-עילית)(תיקון), התשע"ז-2017>
נכחו:

<חברי הוועדה:> 
רועי פולקמן – מ"מ היו"ר
עמר בר-לב

מיקי לוי

חברי הכנסת:
מוסי רז
<מוזמנים:> 
	עו"ד, לשכה משפטית, משרד האוצר 
	–
	עמיהוד שמלצר

	עו"ד, משרד האוצר 
	–
	חמוטל דרקסלר

	היועץ המשפטי-רנ"ע, משרד האוצר 
	–
	אמיר וסרמן

	מנהלת היחידה למימון SME's, רשות לניירות ערך 
	–
	צפנת מזר

	סגנית מנהל מח' השקעות-רנ"ע, משרד האוצר 
	–
	שרה קנדלר

	רשות ניירות הערך
	–
	כפיר בטיטו

	עו"ד ביחידת החקיקה, רשות לניירות ערך 
	–
	אביטל קרופניק

	עו"ד ביחידת החקיקה, רשות לניירות ערך 
	–
	חגי בן ארזה

	יועמ"ש, איגוד החברות הציבוריות
	–
	ענת פילצר סומך


<ייעוץ משפטי: >
אייל לב-ארי
<מנהל/ת הוועדה:>
טמיר כהן
<רישום פרלמנטרי:>
אתי אפלבוים
<1. תקנות ניירות ערך (אגרת בקשה למתן היתר לפרסום תשקיף)(הוראת שעה), התשע"ז-2017 תקנות השקעות משותפות בנאמנות (נכסים שמותר להחזיק בקרן ושיעוריהם המרביים)(תיקון), התשע"ז-2017>
<היו"ר רועי פולקמן:>
בוקר טוב. אני פותח את ישיבת ועדת הכספים. אני מחליף את יושב ראש הוועדה שנמצא בוועדת חוקה. 
נעבור לפי סדר הלו"ז. הנושא הראשון עליו רצינו לדבר הן תקנות ה-P2P, לעסקים. זה הנושא המרכזי שרצינו לדבר עליו. 

יש לנו עניין עם אגרה אחת שאנחנו לא יכולים לאשר, כי זה לא עבר ועדת אגרות. 

בואו נתחיל לפי הסדר, ננקה שולחן ואז נגיע ל-P2P, ששם אני רוצה שנעסוק יותר לעומק. 

הנושא הראשון: תקנות ניירות ערך (אגרת בקשה למתן היתר לפרסום תשקיף) (הוראת שעה), התשע"ז-2017 תקנות השקעות משותפות בנאמנות (נכסים שמותר להחזיק בקרן ושיעוריהם המרביים)(תיקון), התשע"ז-20
בבקשה. 
<שרה קנדלר:>
זה קשור לתקנות השקעות משותפות בנאמנות, זה בא ביחד. אנחנו מדברים פה על הקלות לניירות ערך מסחריים. בחודשים האחרונים הרשות בחנה את הנושא הזה, שהשוק של ניירות ערך מסחריים, שזה אגרות חוב לטווח קצר, הוא לא ממש מפותח. אנחנו רוצים להסיר חסמים ולראות איך אפשר בכל זאת להניע את זה יותר. 

יש איזה תיקון חקיקה שעדיין בקנה, שאמור לכלול אפשרות להאריך את התקופה לעד חמש שנים במקום לעד שנה ואז יכול להיות שהוא יהיה יותר אטרקטיבי. 
כרגע אנחנו מביאים שני תיקונים. האחד זה תיקון בנושא האגרה, שזה הצד של ההיצע. התיקון בחוק השקעות משותפות זה הביקוש, כדי שמנהלי קרנות יוכלו להשקיע יותר בניירות ערך מסחריים. 
<היו"ר רועי פולקמן:>
בואו נעבור על התקנה עצמה יחד. 

<שרה קנדלר:>
"תקנות ניירות ערך (אגרת בקשה למתן היתר לפרסום תשקיף) (הוראת שעה), התשע"ז-2017

הוראת שעה

1.
בתקופה שמיום פרסומן של תקנות אלה ועד תום שלוש שנים מיום פרסומן, יראו כאילו בתקנה 4א(ג) לתקנות ניירות ערך (אגרת בקשה למתן היתר לפרסום תשקיף), תשנ"ה-1995, במקום "3/100 אחוז (שלוש מאיות האחוז)" יבוא "1/100 האחוז (מאית האחוז)". 

הכוונה היא פה בהוראת שעה, בגלל המרווחים הנמוכים בתחום של הנכס הזה להפחית את שיעור האגרה, אנחנו מציעים את זה בהוראת שעה לשלוש שנים כדי לבחון את האפקטיביות של ההקלה הזאת. 
<היו"ר רועי פולקמן:>
זאת הקלה רק בעלות. 

<שרה קנדלר:>
כן, באגרה שמשלמים לרשות. 

<היו"ר רועי פולקמן:>
למה יש מחשבה שזאת הסיבה המרכזית?
<שרה קנדלר:>
זאת לא הסיבה המרכזית. אנחנו עושים סדרה של הקלות. 
<היו"ר רועי פולקמן:>
לגבי האגרה הספציפית הזאת, אני מבין שאנחנו לא יכולים לאשר אותה בגלל שזאת לא ועדת אגרות. למה בעצם? זה סתם עניין טכני?

<שרה קנדלר:>
טכני.  

<אייל לב-ארי:>
זה יכול עוד להשתנות?
<שרה קנדלר:>
אני מקווה שלא. 

<היו"ר רועי פולקמן:>
כמה כסף זה הכניס עד היום? 

<שרה קנדלר:>
אנחנו מנסים לעודד את התחום. כרגע אין הנפקות כאלה. 

<היו"ר רועי פולקמן:>
אז העיקר פה זה לצאת בכותרת דרמטית, מחירי סוף עונה? אני מנסה איך השוק יגיע לקנות, אבל בסדר. 
הלאה. 

<שרה קנדלר:>
התיקון השני שהוא יותר משמעותי, תיקון לתקנות השקעות משותפות בנאמנות (נכסים שמותר לקנות ולהחזיק בקרן ושיעוריהם המרביים) (תיקון), התשע"ז-2017. 
אנחנו רוצים לאפשר למנהלי קרנות נאמנות להגדיל את שיעורי ההחזקה שלהם בניירות ערך מסחריים וכך להגדיל את הביקוש לניירות הערך האלה. אנחנו מציעים להפריד שני סוגים של קרנות כספיות. סך הכול יהיו שלוש. יש את הקרן הכי סולידית שזה הקפ"מ, קרן פיקדונות ומלוות. זאת קרן שכר קיימת. 
אחר כך אנחנו רוצים שתהיה קרן כספית ללא קונצרני. זאת קרן סולידית שהוא יוכל להחזיק בה רק פיקדונות, מלוות קצרות מועד שהוציאה המדינה ואג"ח מדינה בלבד. 

השלישית זאת קרן כספית, שתהיה קצת פחות סולידית, שבה אפשר יהיה להשקיע גם בניירות הערך המסחריים האלה,  בין אם הם סחירים ובין אם לא.

התקנות מגבילות את שיעור ההחזקה. 
<היו"ר רועי פולקמן:>
מה היו השיעורים לפני התיקון?

<שרה קנדלר:>
לפני התיקון לא היתה האבחנה הזאת. 

<עמיהוד שמלצר:>
בעיקרון, קרנות כספיות יכלו להחזיק עד 25%. הם יכלו להחזיק רק בניירות ערך מסחריים לא סחירים, שזמן הקריאה על הכסף הוא עד 30 יום. עכשיו אנחנו מאפשרים עד 90 יום במגבלות המופיעות.
<היו"ר רועי פולקמן:>
מה ההנחה כאן?

<שרה קנדלר:>
שמנהלי קרנות ישקיעו יותר בניירות ערך מסחריים. 
<היו"ר רועי פולקמן:>
אני מבין את הערך לשוק. אנחנו רוצים שיהיה יותר ביקוש לניירות מסחריים. 

<שרה קנדלר:>
גם לגוון את ההשקעה של הקרנות הכספיות. 

<היו"ר רועי פולקמן:>
איפה הסיכון ללקוח לכאורה? אני מבין את האינטרס של השוק. איך הלקוח יבין שהוא נמצא בחשיפה יותר גבוהה?

<עמיהוד שמלצר:>
בעיקרון, ניירות ערך מסחריים בעולם זה חלק ממה שנקרא שוק הכספים. כלומר, מוצרים שהם מאוד סולידיים ונזילים וקרנות זה מקור טוב להשקעה. כיוון שאין כמעט הנפקות, אז אנחנו חושבים שאם יהיה יותר הנפקות של ניירות כאלה ויהיה יותר מגוון, זה יוכל לעזור להם להשיג את המטרה. הן עדיין יהיו סולידיות אבל מגוון יותר רחב. 
<היו"ר רועי פולקמן:>
תסיימו לקרוא את התקנות ואז נראה אם יש שאלות או הערות. 

<שרה קנדלר:>
בתוקף סמכותי לפי סעיף 59, 62(ב) ו-131(א) לחוק השקעות משותפות בנאמנות, התשנ"ד-1994, לפי הצעת הרשות ובאישור ועדת הכספים של הכנסת, אני מתקין תקנות אלה:
תיקון תקנה 1

1.
בתקנה 1 לתקנות השקעות משותפות בנאמנות (כסים שמותר לקנות ולהחזיק בקרן ושיעוריהם המרביים), התשנ"ה-1994 (להלן – התקנות העיקריות) – 

1.
אחרי ההגדרה "קרן כספית" יבוא:

""קרן כספית ללא קונצרני" – קרן כספית שבהסכם הקרן שלה נקבע כי תהיה קרן כספית ללא קונצרני". 

2.
בהגדרה "תעודת חוב", המילים "ומשך החיים הממוצע שלו אינו עולה על תשעים ימים" – יימחקו. 

תיקון תקנה 2

2.
בתקנה 2 לתקנות העיקריות, ברישה של פסקת משנה (8)(א) במקום "משלושים" יבוא "מתשעים". 

תיקון תקנה 2א

3.
בתקנה 2א לתקנות העיקריות – 
1.
בתקנת משנה (א) – 

א.
בפסקה (1), בסופה יבוא "או לפי סולם דרגות לטווח קצר, לפי העניין". 

ב.
בפסקה (2) בסופה יבוא "או לפי סולם דרגות לטווח קצר, לפי העניין". 
2.
אחרי תקנת משנה (ו) יבוא:

"(ז) על אף האמור בתקנה 2 ובתקנה זו, רשאי מנהל קרן כספית ללא קונצרני להחזיק בקרן כאמור שבניהולו נכסים שמותר להחזיק בקפ"מ ובנוסף באגרת חוב שהוציאה מדינה, הנסחרת בבורסה או בשוק מוסדר, שאינה צמודה אלא לשער מטבע, שיתרת התקופה עד מועד פדיונה אינה עולה על שנה אחת, וכן באגרת חוב כאמור הנושאת ריבית משתנה ששיעורה נקבע אחת לשיש החודשים או פחות; תקנות משנה (ב) עד 0ד) יחולו על קרן כאמור כאילו היתה קרן כספית". 
תיקון תקנה 8

4.
בתקנה 8 לתקנות העיקריות, במקום תקנת משנה (ב) יבוא:

"(ב) שווי פיקדונות לזמן קצוב יחד עם שווי תעודות חוב שיש בידי מנהל הקרן התחייבות המנפיק לפדותן בתוך 90 ימי עסקים לאחר שקיבל דרישה על כך בכתב ממנהל הקרן, לא יעלה על חמישה אחוזים מהשווי הנקי של נכסי הקרן, ובקרן כספית – לא יעלה על עשרים וחמישה אחוזים מהשווי הנקי של נכסי הקרן, ובלבד שהתקיימו כל אלה – 

1.
שווי פיקדונות לזמן קצוב לתקופה העולה על שבעה ימי עסקים יחד עם שווי תעודות חוב שיש בידי מנהל הקרן התחייבות המנפיק לפדותן בתוך 7 עד 90 ימי עסקים לאחר שקיבל דרישה על כך בכתב ממנהל הקרן, בסכום האמור בתקנה 2(8)(א), לא יעלה על חמישה אחוזים מהשווי נקי של נכסי הקרן. 

2.
שווי תעודות חוב שמנהל הקרן מחזיק בהתחייבות המנפיק לפדותן בתוך 30 ימים עד 60 ימי עסקים לא יעלה על 2% מהשווי הנקי של נכסי הקרן. 

3.
שווי תעודות חוב שמנהל הקרן מחזיק בהתחייבות המנפיק לפדותן תוך 60 עד 90 ימי עסקים לא יעלה על 1% מהשווי נקי של נכסי הקרן". 

<איל לב-ארי>
תסבירי את התיקון.

<שרה קנדלר:>
בתקנה 8 אנחנו קובעים את המגבלות הכמותיות של החזקת ניירות ערך לא סחירים, שזה פה נקרא תעודת חוב. המגבלה כוללת 5% פיקדונות בקרן לא כספית ועד 25% בקרן כספית. תחת המגבלה הזאת יש מגבלות נוספות, החזקת פיקדונות ארוכים ותעודות חוב מסוגים שונים. תעודות חוב ופיקדונות יותר מ-7 ימים זה 5%; תעודות חוב עם קריאה בין 30 ל-60 יום זה 2% ובין 60 ל-90 יום זה 1%. 
זאת האבחנה. 

<היו"ר רועי פולקמן:>
מיקי ומוסי, צהריים טובים. תכף נגיע ל-P2P של העסקים. לפני זה היו כמה נושאים טכניים של תקנות. אנחנו עכשיו בתקנות של השקעות משותפות וקרנות נאמנות. עשו שינוי בתמהילים ובשיעורים שמותר להחזיק של ניירות ערך סחירים. 

צריך להכיר את זה לפרטי הפרטים של מנגנון שוק. אני הבנתי את הרציונל. אם יש לכם הערות או שאלות, בבקשה. 

הרציונל הכללי אומר שתהיה יותר פעילות סחירה. שיהיה קצת יותר מגוון. 

<היו"ר רועי פולקמן:>
תקריאי את תיקון התוספת. 

תיקון התוספת

5.
בתוספת בסולם דרגות לטווח קצר בסופו יבוא:

	"דרגת איגרת 

חוב לצורך

תקנה 2א(א)(1)
	1-A או דרגה גבוהה יותר
	1P  או דרגה גבוהה יותר
	1—P או דרגה גבוהה יותר
	1F 
	1-A או דרגה גבוהה יותר

	כ

דרגת איגרת חוב לצורך תקנה 2א(א)(2)
	1- A או דרגה גבוהה יותר
	1P או דרגה גבוהה יותר
	11-P או דרגה גבוהה יותר
	ג1F
	1-A  או דרגה גבוהה יותר


<היו"ר רועי פולקמן:>
זה שינוי ממה שקיים?

<שרה קנדלר:>
זה פשוט סולם דרגות. אם רוצים להשקיע רק באג"ח מדורג, אז זה סולם שונה. 

<היו"ר רועי פולקמן:>
מה שיניתם?

<שרה קנדלר:>
ניירות ערך מסחריים הם השקעה לטווח קצר. אלה דרגות לטווח קצר. זה סולם אחר מהסולם הרגיל. 

על זה כן אפשר להצביע. 

<היו"ר רועי פולקמן:>
הערות? שאלות? אין. 
מי בעד אישור התקנות כמו שהוצגו?
הצבעה
בעד – רוב

נגד – אין

נמנעים – אין

תיקון לתקנות השקעות משותפות בנאמנות (נכסים שמותר לקנות ולהחזיק בקרן ושיעוריהם המרביים) (תיקון), התשע"ז-2017, התקבל.

<היו"ר רועי פולקמן:>

אושר פה אחד. 
טיוטת תקנות ניירות ערך (דוחות תאגיד שמניותיו כלולות במדד ת"א טק-עילית) (תיקון), התשע"ז-2017.

<היו"ר רועי פולקמן:>
אנחנו בסעיף 4, תקנות ניירות ערך(דוחות תאגיד שמניותיו כלולות במדד ת"א טק-עילית). 
<שרה קנדלר:>
פה זה ממש תיקון טכני, תיקון טעות. תקנות טק עילית עוסקות בהקלות שאנו מעניקים לחברות שנסחרות במדד הטק-עילית. אנחנו נותנים להם הקלות בדיווח. הן יכולות לדווח בשפה האנגלית, לפי כללי חשבונאות אמריקאים ועוד כל מיני הקלות. 
לאחרונה עשינו תיקון בהיסט אחר של תקנות, תקנות דוחות תקופתיים ומיידיים ויצרנו מדרג רגולציה שאמר שחברות קטנות יכולות לדווח פעם בחצי שנה במקום פעם ברבעון. 

<היו"ר רועי פולקמן:>
נכון, זוכרים את זה. 

<שרה קנדלר:>
בגלל שתקנות טק-עילית, מפנות לאותה תקנה, יצא בטעות שכל חברת טק-עילית, בין אם היא גדולה ובין אם היא קטנה, יכולה לדווח חצי שנתי במקום רבעוני. זאת לא היתה הכוונה. זה יצא בטעות בגלל ההפניה שלא שמנו לב. אנחנו רוצים עכשיו לתקן את הטעות הזאת. 

<היו"ר רועי פולקמן:>
זאת אומרת, שגם חברה גדולה, בעצם במקום לדווח רבעונית, יכולה לדווח - - - 

<שרה קנדלר:>
נכון, בגלל ההפניה לתקנה ההיא. 

<מיקי לוי (יש עתיד):>
מה סדר הגודל של חברה גדולה?

<שרה קנדלר:>
חברה קטנה זה 300 מיליון שקלים מחזור ושלא הנפיקה אג"ח. 

<ענת פילצר סומך:>
אני מייצגת את איגוד החברות הציבוריות. 

קודם כל, אני מכירה את הטקטיקה הידועה של רשות לניירות ערך, למזער בערכי ההשלכות של התיקונים שלהם ולהציג אותם כתיקונים טכניים. אני לא חושבת בכלל שמדובר בתיקון טעות טכנית. מדובר פה דה פקטו וכמעט דה יורה, גם בהחמרה ברגולציה. זאת אומרת, יש היום היקף מסוים של חברות שהן נתונות להקלה הזאת, ויכולות לעשות שימוש ככל שהן בוחרות בכך להגיש אך ורק שני דוחות בשנה. כאן היא בעצם מצמצמת פורמלית את הרשימה הזאת בניגוד מוחלט. 
לא הוגש פה דוח שהיה אמור היה להיות מוגש ככל שיש החמרה. כידוע לכם יש החלטת ממשלה - - - 

<שרה קנדלר:>
היא לא חלה על רשות ניירות ערך. 

<ענת פילצר סומך:>
נכון, אבל אתם הצהרתם קבל עם ועולם שאתם מעוניינים לאמץ את זה. 

<שרה קנדלר:>
אין פה החמרה, יש פה פשוט טעות. 

<ענת פילצר סומך:>
כיום יש איקס חברות שמסוגלות או יכולות לביא על עצמן את ההחלטה האלקטיבית של להגיש שתי דוחות בשנה. נכון או לא נכון?

האם כתוצאה מהתקנת התקנה הזאת האיקס יהיה קטן יותר או גדול יותר?

<היו"ר רועי פולקמן:>
ברור שיש חברות שיצאו החוצה. 

<מיקי לוי (יש עתיד):>
השאלה האם ההיקף הכספי שלהם מחייב אותם לצאת מחוץ לרשימה?
<שרה קנדלר:>
אנחנו לא רואים סיבה להקל עם חברות טק-עילית. 
<ענת פילצר סומך:>
כאשר קיבלנו בפברואר את ההקלה של מדרג רגולציה, יש החייבות של הוועדה להתכנס בחלוף שנה ממועד התקנת תקנה כדי לבחון את האפשרות להרחיב את התחולה הזאת של ההקלה, דווקא כדי לבחון כמה חברות לאורך הדרך יצאו, כדי לראות אם ההלה אפקטיבית או לא. 

בוודאות, יש למעלה מ-160 חברות שאימצו את ההקלה הזאת מתוך 180 פוטנציאל. קרי, מדובר בהקלה משמעותית. 

<היו"ר רועי פולקמן:>
כשעשינו את התיקון המקורי שאפשר את הדו-שנתי, למה אז לא הוחלט על היקפים גדולים יותר? 

<ענת פילצר סומך:>
אני אגיד לך למה. היה דיון סוער מאוד, ארוך ומייגע שלקח כמה ישיבות וכמה פגישות בלתי פורמליות. אנחנו סברו שראוי לאפשר את ההקלה בצורה גורפת ומוחלטת לכולם. היו סייגים של הרשות לניירות ערך. הם נהגו משנה זהירות ובדיעבד אולי אני אפילו מבינה אותם. הם אמרו: בואו נרא5ה מה קורה עם זה. בואו נראה אם הבורסה מתפרקת, אם גונבים את כספי המשקיעים. הם באמת רצו להיות זהירים. חלפה שנה, לא קרה שום דבר. אימצו את ההקלות, המחזורים לא השתנו, אף אחד לא עשק את הציבור. אף אחד לא יצא מהבורסה,  לא כצעקתה. דווקא עכשיו לאחר שהסתבר שההקלה היא כל-כך ראויה, כל-כך משמעותית, כל-כך ראויה לאימוץ, הם רוצים לחזור בהם. 

<היו"ר רועי פולקמן:>
גם אם היתה טעות טכנית, אולי היה טוב. 
<שרה קנדלר:>
איגוד החברות הציבוריות נאמנה לדרכה. גם כשהבאנו את התקנות העיקריות, הם אמרו שהם רוצים שההקלות יהיו לכולם. אמרנו שאנחנו נחזור אחרי שנה. אנחנו נחזור ונבחן. היושב ראש גפני ביקש מאיתנו לחזור ולראות מה היה ואכן נחזור.  
<מיקי לוי (יש עתיד):>
יש חודשיים וחצי, למה שלא נחכה?

כדאי לכם לקבל את זה למה אני הולך להגיד - - - 

<מוסי רז (מרצ):>
אנחנו נצביע נגד. 

<שרה קנדלר:>
לוקח זמן לעשות תיקוני תקנות. אין סיבה דווקא לעכב עכשיו דווקא עם טק-עילית.  

<מיקי לוי (יש עתיד):>
תקבלי את ההצעה כי נצביע נגד. תקבלי את ההצעה כי אולי זה עשה טוב. תקבלי את ההצעה כי אם אני לא אצביע נ גד, אני אגיד שתתדיינו ותחזרו אלינו, בדיוק כמו שאנחנו עושים כאן תמיד כשיש מחלוקת כזאת. חודשיים וחצי זה לא סוף העולם. 

<היו"ר רועי פולקמן:>
חבר הכנסת לוי אומר שאנחנו אוהבים לצמצם בירוקרטיה. אם אפשר לצמצם בדיווחים אנחנו נעדיף. 
<שרה קנדלר:>
זאת לא בירוקרטיה. 

<ענת פילצר סומך:>
נסכם על רגולציה. 

<היו"ר רועי פולקמן:>
רק היום בבוקר ישבתי על הדוחות של ה- Doing Business האחרון וראיתי את כמות הדיווחים שיש במדינת ישראל, שהיא חריגה באופן קיצוני למה שמקובל במדינת ב-OECD. 
אם באמת נשאר עוד זמן ויכול להיות שממילא המסקנה תהיה שצריך לרווח, אז בואו נחכה עם זה עוד חודשיים שלושה. 

<שרה קנדלר:>
אני לא יודעת אם זה חודשיים וחצי.  

<ענת פילצר סומך:>
זה בדיוק שנה מפברואר. זה פברואר 2018.  

<טמיר כהן:>
אי-אפשר לקבוע ככה. 

<היו"ר רועי פולקמן:>
אם המסקנות שלכם יהיו שזה שגוי וצריך שחברות מגודל מסוים כן ידווחו כל רבעון, אז צריך לסדר את זה. אבל אם גם כך יש אופציה שהיא עניין של חודשים - - - 

<שרה קנדלר:>
כרגע יש אי שוויון. 
<היו"ר רועי פולקמן:>
אז עם ישראל הרוויח, חברות הרוויחו. 

<שרה קנדלר:>
אם אפשר לא למשוך את התקנות כדי שנוכל באותו דיון לאשר אותם. 

<היו"ר רועי פולקמן:>
בסדר. 

<ענת פילצר סומך:>
אז אולי נקבע עכשיו מועד?

<היו"ר רועי פולקמן:>
לא, זה לא עובד כך. 

התקנות נשארות על שולחן הוועדה ולא נצביע היום. אנחנו מבקשים שתגבשו את ההמלצות באופן רחב יותר. יכול להיות שממילא תגידו שחברות טק ימשיכו לדווח פעמיים. אם תגיעו למסקנה מקצועית שזאת טעות, תביאו את המסקנה. חבל לעשות את התיקון עכשיו. 
<ענת פילצר סומך:>
אני רוצה לדייק כדי לוודא שאני מבינה. הדיון הזה יתרחש בחלוף שנה ממועד התקנות לעניין התחולה. נכון?
<היו"ר רועי פולקמן:>
אני לא יודע להתחייב על המועד המדויק.  אנחנו לא מצביעים. 
<שרה קנדלר:>
אנחנו לא מושכים והם לא מצביעים. 

<היו"ר רועי פולקמן:>
אנחנו משאירים את הדיון הזה חי. אנחנו רוצים לבוא עם משהו כולל. אם הרשות תגיד שאפשר להרחיב את זה, בא לציון גואל והם ימשכו את התקנות. אם הם יבואו ויגידו שצריך להחיל את זה, אז נדון בזה. 
<ענת פילצר סומך:>
לי חשוב שייאמר לפרוטוקול שבאמת יש התחייבות של הוועדה לכנס דיון מחודש. יש התחייבות של יו"ר הוועדה לכנס דיון בחלוף שנה. 
<שרה קנדלר:>
ביקשו מהרשות להביא נתונים. 

<מיקי לוי (יש עתיד):>
תעשו לנו טובה, שבו יחד כדי שלא נחזור לסצנריו הזה. אני מושיב והושבתי בכוח גם את לשכת עורכי הדין עם רשות המיסים ואת יודעת את זה. כמעט כל הדברים היו מוסכמים וכך צריך לעבוד. 

<ענת פילצר סומך:>
מיקי מתכוון בנפש חפצה. 

<איל לב-ארי:>
למען הסר ספק\ התבקשה רשות לניירות ערך  לחזור עם תשובות לגבי יישום ההוראה. האם זה יהיה דיווח רגיל על כל החברות או האם זה יהיה דיווח דו שנתי על כל חברות ההייטק, אולי יעשו מהפך בחשיבה על כל החברות?  נצטרך לחזור עם בדיקה מסודרת ולהחזיר תשובות לוועדה. 
<ענת פילצר סומך:>
ניתן בעבר לו"ז. 
<היו"ר רועי פולקמן:>
לא ניתן לו"ז. כרגע אנחנו לא מצביעים על התקנות ומצד שני, הרשות לא מושכת אותן. אנחנו מבקשים שהרשות תביא את חוות הדעת שלה לגבי האפשרות להרחיב את מה שהגדרנו אז בחקיקה ושהתקנות האלה יוחלו באופן רחב יותר. בהתאם לזה נחליט אם צריך ומתי לקיים את הדיון זה.  

<מיקי לוי (יש עתיד):>
אם יורשה לי, תשבו יחד, בבקשה. 

<2. תקנות ניירות ערך (הצעת ניירות ערך באמצעות רכז הצעה)(תיקון), התשע"ז-2017>
<היו"ר רועי פולקמן:>
אנחנו עוברים לתקנות ניירות ערך (הצעת ניירות ערך באמצעות רכז הצעה) (תיקון מס') (היי טק)(תיקוני חקיקה), התשע"ו-2015. 

עסקנו הרבה בחקיקה של ה-P2P. הגענו לאיזו הגדרה שלא עוברת דרך הרשות כשמדובר עד מיליון. אנחנו כרגע מדברים רק על עסקים. כמובן אנשים פרטיים ועד מיליון שקלים. 

אז באנו ואמרנו שאנחנו רוצים לאפשר יותר ממיליון שקלים. נדמה לי שהדיבור היה עד שישה מיליון. אז זה כן עובר דרך הרגולציה של הרשות. 
תציגו את המתווה. אם מאגף תקציבים ירצו להתייחס, בבקשה. 

<שרה קנדלר:>
באמת, לפני כמה חודשים העברנו כאן בוועדה את תקנות ניירות ערך (הצעת ניירות ערך באמצעות רכז ההצעה), שבאה להסדיר את כל הנושא של גיוס המונים, גיוס הון וחוב מהציבור באמצעות פלטפורמות אינטרנטיות. 
לגבי גיוס חוב, התקנות הקיימות מתייחסות להלוואות שמתייחסות לחוק ספציפי של תאגיד ספציפי כאשר אתה רוצה לתת הלוואה לחברה ספציפית באמצעות פלטפורמת מימון המונים. 

התקנות קובעות את כל המנגנון, את הרישוי של רכזי ההצעה שזה הפלטפורמות, את חובת הגילוי לגבי ההשקעה, את כל הגילוי הנוסף על פעילות רכז ההצעה, את פיקוח הרשות. זה הכול כבר קיים בתקנות. 
יש עוד מודד עסקי למימון הלוואות המונים, שזה המודל שהמשקיע קובע את סכום ההשקעה ואת רמת הסיכון שהוא רוצה. הפלטפורמה בעצם עושה את המצ'ינג. היא מנהלת לו תיק השקעות וזה מה שנקרא P2P, או אצלנו זה P2B כי זה עסקים. 

היום אנחנו באים להשלים את ההסדרה הזאת. כמו שאמרת, בינתיים הכנסת העבירה את חוק הפיקוח על שירותים פיננסיים (שירותים פיננסיים מוסדרים), שהוא בפיקוח של רשות שוק ההון, שבו הסדירו בעצם את הפלטפורמות שהלווים הם יחידים ועסקים קטנים עד מיליון שקלים. 
במקביל פטרנו את אותם עסקים מחוק ניירות ערך כי אם לא, הם היו צריכים לבוא גם לרשות ניירות ערך. 

ההסדר שלנו היום בא בעצם לעשות את ההשלמה של ה-P2B באמצעותנו. הטכניקה היא בעצם תיקון של התקנות הקיימות, פרק נוסף שיסדיר את הנושא של מה שקראנו "הצעת אגרות חוב באופן מבוזר", שזה בעצם הפיצול לפיזור ההשקעות. שינוי המרכזי בין הפרק הקיים לבין הפרק החדש הוא בשני אלמנטים. אחד, בחובות הגילוי והשני, בנושא של סכומי הגיוס וסכומי ההשקעה. 
בתחום של הגילוי, הפרקטיקה בתחום הזה היא שיש אנונימיות. זאת אומרת, המשקיע לא מקבל מידע מי באמת התאגיד שבו הוא משקיע, אלא יותר את רמות הסיכון של ההשקעה. לכן אנחנו הכנסנו פה חובות גילוי מתאימות, כשהתאגיד עצמו אנונימי, אבל יש גילוי נרחב לגבי רמת הסיכון, לגבי תיק ההלוואה שלו, המאפיינים הכלליים של התיק ולא ההשקעה הספציפית. יותר גילוי על רכז ההצעה, כי בעצם אתה נותן בו את אמונך. הוא מנהל לך את התיק ויותר חשוב לדעת מי רכז ההצעה ומה המאפיינים שלו כדי שתוכל להחליט אם אתה משקיע או לא. זה לגבי חובות הגילוי. 
לגבי סכומי הגיוס וההשקעה, בגלל שמדובר על חוב מבוזר, הגענו למסקנה שאפשר שסכומי השקעה, שהגבלנו אותם במימון המונים, 20,000 סך הכול ו-10,000 להשקעה, פה אמרנו שאפשר להרחיב את זה יותר בגלל הביזור של ההשקעה. 

הכלל שקבענו זה שלא ישקיעו בתאגיד אחד ספציפי יותר מ-5%. כשאתה משקיע בצורה כזאת, תוכל להשקיע עד 50,000 שקלים בשנה. אם אתה משקיע בפיזור יותר רחב של עד 1% בכל חברה, אז אנחנו מגיעים לסכום עוד יותר גבוה של 250,000 שקלים בשנה. זה בסכומי ההשקעה. 

לגבי סכומי הגיוס, באמת העלינו את הסכום מ-3 מיליון שבמימון המונים לסכום של 6 מיליון ב-P2P. 

<היו"ר רועי פולקמן:>
מה זה אמצעים סבירים לגביית חוב מחברה שלא עומדת? מה זה אמצעים סבירים? מה זה שונה ממודלים אחרים?
<שרה קנדלר:>
זאת חובה שלא הכנסנו במימון המונים הרגיל. אתה משקיע והוא פושט רגל או לא יכול להחזיר לך, אין פה חובה של רכז ההצעה לדאוג. 
<היו"ר רועי פולקמן:>
ההגנה המרכזית על המלווה היא באמצעות רעיון הפיזור. זאת האמירה הכללית. הוא לא באמת יודע לבדוק את העסק. 

<שרה קנדלר:>
אבל כן רצינו שרכז ההצעה ייקח על עצמו. בגלל שבתחום הזה של ה-P2P אתה יותר שם את מבטחך ברכז ההצעה, הוא כן צריך להפעיל אמצעי גבייה וכן צריך לנסות לעזור לך לקבל חזרה את ההשקעה שלך. 

<היו"ר רועי פולקמן:>
מה זה אמצעים סבירים? מה זה אומר?

<חמוטל דרקסלר:>
עוד מילה בנושא הזה. הרעיון של אמצעי גבייה, בגלל האנונימיות, לרוב האדם עצמו לא יוכל לפנות לתאגיד ולגבות ממנו וגם לא יהיה לו אינטרס כספי אם זה רק 5% מסך ההלוואה שלו או 1%. 

בכל זאת, בשביל למנוע סיכון מוסרי, שהתאגיד לא יהיה חשוף לאף אחד שיגבה ממנו אם הוא לא ישלם, כן אמרנו שפה, מאחר מהפלטפורמה היא משמעותית יותר והתפקידים שלה הם כבדי משקל יותר בניהול ההשקעה, יהיה לה כן את התפקיד לפנות לתאגיד ולגבות ממנו את החוב. 

בנוסף, הפלטפורמה במקרה הזה תימנע מאנונימיות ותמסור למשקיעים גם את הזכות של בעל החוב. 

<שרה קנדלר:>
זה אותו נוסח שקיים בחוק של רשות שוק ההון. 

<היו"ר רועי פולקמן:>
אני רוצה להבין מהזווית של העסק הקטן. במה הוא חווה רגולציה שונה, כי בסוף אנחנו לא רוצים לשגע את העסק הקטן? בא עסק קטן ואומר: אני עד מיליון ויש לי רגולציה אחרת. מה משתנה מהותית מבחינתי?

<שרה קנדלר:>
לעסק זה לא אמור לשנות. רכז ההצעה הוא זה שצריך להירשם אצלנו. 

<היו"ר רועי פולקמן:>
קודם כל, אותה פלטפורמה תוכל לעשות גם את זה וגם את זה. 

<שרה קנדלר:>
כן. 

<היו"ר רועי פולקמן:>
כלומר, היא תוכל לתת הלוואות של מיליון וגם הלוואות של שישה מיליון. 

<שרה קנדלר:>
בהינתן שהיא נרשמת. 

<היו"ר רועי פולקמן:>
בהינתן שהיא עוברת את הצ'ק ליסט נדרש בהתאם לשתי ההגדרות. 

מבחינת הפלטפורמה, חצי צרה. אני שואל מבחינת העסק. האם זה דורש ממנו משו מיוחד?

<שרה קנדלר:>
מאחר וחובות הגילוי שנקבעו הן מאוד מצומצמות ובניגוד למימון המונים רגיל אין חובה לא של השם שלו ולא שום דבר לגביו, השאלה שתעמוד לפלטפורמות זאת השאלה של הפלטפורמה עצמה מול עסק, איזה מידע היא רוצה לגביו כדי להעריך את רמת הסיכון. כלומר, אני כפלטפורמה רוצה לדעת על עסק מה התזרים שלך כדי להגיד לך אם הסיכון שלך הוא בסיכון A  או בסיכון B. את זה הפלטפורמה תצטרך היא עצמה להחליט מה האמצעים שהיא נוקטת מול העסק. 

לי נשמע הגיוני שפלטפורמה תחליט על מתודה אחידה לפעול גם לעסקים עד מיליון וגם  ליותר. 

<היו"ר רועי פולקמן:>
לי כמשקיע, מה רמת השיפוי או ההתייחסות שאני יכול לקבל מהפלטפורמה, בהנחה שכבר אני שם סכומים גבוהים יותר ואני שם יותר מ-50,000. איזה בטחונות אני מקבל מהפלטפורמה?

<שרה קנדלר:>
אתה לא מקבל בטחונות מהפלטפורמה. הוא מתווך לצורך העניין. 

<חמוטל דרקסלר:>
יש חריג אחד. ראינו שזה קיים בעולם ובעיקר באנגליה, לא כחובה, אלא כאפשרות לפלטפורמה. ראינו גם פלטפורמות של יחידים שפועלות היום בשוק עושות את זה. הן מקימות קרן שיפוי. מן קרן ביטוח - - - 
<היו"ר רועי פולקמן:>
זאת אופציה או שאתם דורשים את זה?

<שרה קנדלר:>
זאת אופציה. 

<חמוטל דרקסלר:>
זאת אופציה עם חובת גילוי. 

<שרה קנדלר:>
זה כמו בורסה. הבורסה היא פלטפורמה, אתה לא מקבל ממנה שיפויים. 

<שרה קנדלר:>
אנחנו מחייבים אותם לתת גילוי על הסיכונים. יש אזהרות גם באתר וגם בדיווחים. 

<כפיר בטאט:>
בסופו של דבר, התפקיד של הפלטפורמות נחלק ל-3: חיתום, תפעול וגבייה. אותו דבר זה גם ב-P2P לתאגידים ו-P2P לפרטיים. אין שום בטחונות בעולם הזה, כמו שאין בטחונות בבורסה. כן יש ביטחון אחד, שאם הפלטפורמה עצמה - - - 
<היו"ר רועי פולקמן:>
אין בטחונות במובן שיש דיפולט וכאלה - - - 
<מיקי לוי (יש עתיד):>
גם אגרות חוב. 

<היו"ר רועי פולקמן:>
אני מדבר על גוף שמפעיל קרנות נאמנות וכדומה. רמת רגולציה לדעת שהגוף הזה הוא רשלן. המרכיב של האלגוריתם ומודל ניהול הסיכונים הוא קריטי. אם קמה הפלטפורמה והיא רשלנית לגמרי והיא משקיעה באופן מופרך, איך אני יודע את זה? מה כללי השוק?

<חמוטל דרקסלר:>
ההיבט מכוח חוק ניירות ערך יבוא לידי ביטוי בגילוי. הפלטפורמה תהיה מחויבת לתת גילוי למה המודל שלה, מה האלגוריתם, כמה דיפולט בשנים הקודמות, איך היא מדרגת את החברות. אם בפועל הפלטפורמה לא תפעל בהתאם למודל שהיא קבעה, היא תהיה אחראית מכוח חוק ניירות ערך לגילוי לפרט מטעה. כמו שחברה שמנפיקה אג"ח ויש דיפולט ונתנה פרט מטעה בתשקיף שלה, היא אחראית. 
<היו"ר רועי פולקמן:>
זה קצת להוליד מחדש ענף השקעות, מנהלי תיקים. מחר בבוקר תקום פלטפורמה, תגייס להשקעות בעסקים קטנים חצי מיליארד שקל והיא גוף רשלן. 

<חמוטל דרקסלר:>
אולי נלך אחורה כי זה מתייחס לתקנות רכז הצעה. הן מסדירות את מימון המונים
<היו"ר רועי פולקמן:>
זה לפי מה שעשינו אז. 

<חמוטל דרקסלר:>
נכון. 

התחום שאנחנו מביאים כרגע הוא תת קטגוריה בתוך מימון המונים. 

<היו"ר רועי פולקמן:>
אני זוכר שהתעסקנו עם תנאי הסף. 

<חמוטל דרקסלר:>
תנאי הסף והפלטפורמה וה-P2P כמו מימון המונים רגיל, תהיה מפוקחת על-ידי הרשות, עם הדרישות שהיא צריכה לעמוד בהם ולפיקוח של הרשות. ההיבט הוא בכל זאת לראות בה סוג של מתווכת. זאת אומרת, התפקיד שלה הוא לא לפקח על החברות עצמן אלא לתווך אותן. שוב, אם נגלה שפלטפורמה רימתה משקיעים ולקחה את כסף אז יש פה כמה היבטים. יש את ההיבט של חוק ניירות ערך והגילוי של מה היא הולכת לעשות עם הכסף. יש בנוסף את ההסדר שקובע חשבון נאמנות, שכספים של משקיעים מועברים דרך חשבון נאמנות הלוך חזור, גם לפירעון חובות וגם לתאגידים. 

<קריאה:>
ויש את חוק העונשין בתביעות ייצוגיות. 

<שרה קנדלר:>
רכזי ההצעה הופכים להיות גוף מפוקח תחת חוק ניירות ערך. אנחנו הרשות נעשה פיקוח על הבחרות האלה. 
<חמוטל דרקסלר:>
אין דרך למנוע את זה. 

<היו"ר רועי פולקמן:>
ברור, אנחנו מדברים על גבולות הסביר. 

<שרה קנדלר:>
אנחנו מגבילים את סכומי הגיוס גם בגלל זה. 
<היו"ר רועי פולקמן:>
כפיר, יש הערות?

<כפיר בטאט:>
לשאלתך לגבי העסק הקטן ואיזה דברים חלים עליו באופן שונה, אז שם כו יש לנו הגנות צרכניות קצת יותר רחבות, כי אנחנו מדברים פה על תאגיד מול אדם פרטי שהיה ב-P2P. לכן יש כמה שינויים בהגנות הצרכניות אל מול התקנות.  

<היו"ר רועי פולקמן:>
למה זה שונה? גם פה אתה לוקח משקיע שהוא אדם פרטי. 
<כפיר בטאט:>
לא משקיע, דיברת על העסק הקטן. על העסק הקטן או הלווה יש כללים שונים. פה יש לנו פרט של שלווה בחוק ההוא ופה יש לנו תאגיד. הכללים עליהם, גם מבחינת ההגנה הצרכנית הם מעט שונים. בהיבט של הלווה, שבמקרה הזה זה עסק לעומת אדם פרטי, יש מעט שינוי. 
<היו"ר רועי פולקמן:>
איפה זה ביחס למקובל בעולם בפלטפורמות P2P לעסקים קטנים? איך מבחינת הסטנדרט? רמת הפיקוח, היקפי הסכומים?
<חמוטל דרקסלר:>
עשינו עבודה השוואתית ברגע שהצענו את המודל. ראינו שמקובל בעולם שהפיקוח על גופים כאלה נעשה על-ידי רשויות ניירות ערך במסגרת קונספט של מימון המונים. גם ראינו שנהוגות מגבלות מסוימות על סכומי ההשקעה המקסימליים המותרים למשקיעים, כל מדינה עם מגבלות אחרות. ראינו גם שהמודל שמצאנו באנגליה הוא המפותח ביותר בבחינת הטלת חובות גילוי על הפלטפורמות. משם בעיקר שאבנו את הרעיונות לאיזה חובות גילוי נוספות יוטלו על פלטפורמות P2P לעומת פלטפורמות אחרות. 
<היו"ר רועי פולקמן:>
מבחינת העסקים והקיפי הסכומים זה מבוסס על בנצ'מרק מקובל? על איזה נתח שוק אתם מתייחסים?
<חמוטל דרקסלר:>
אני אתייחס לשתי המגבלות, המגבלה של ה-6 מיליון לעסק והמגבלות של ההשקעה. המגבלות של ההשקעה זאת באמת שאלה ששאלנו את עצמנו. יש שוני כי ראינו הרבה מדינות שונות. מבחינת סכומי הגיוס המותרים לעסק קטן, התפיסה שהנחתה אותנו היא, שבגדול, תאגיד בא לגייס כסף מהציבור, דרך המלך היא חוק ניירות הערך הקלאסי ומה שכרוך בזה. אבל, בהינתן עסקים קטנים ותאגידים קטנים, עד סכום מסוים ראוי לפטור אותם מדרך המלך הזה ולאפשר את המסלול של מימון המונים. הקביעה של 6 מיליון היתה גם בדיון במימון המונים לפני כמה חודשים, כשהעברנו את החוק עצמו, את התקנות הבסיסיות. בזמנו דובר על ממיליון עם אפשרות להגדלה לעוד שני מיליון. במהלך הדיונים פה הוגדל הסכום עד 6 מיליון, 4 מיליון בסיס ועוד מיליון כל פעם. זה גם הסכום שהוועדה ראתה לנכון לתת לתאגידים מתי הם פטורים מהחוק המלא והדרישות שלו. פה לא ראינו הבדל מבחינת סכומי גיוס, בין P2P למימון - - - 
<היו"ר רועי פולקמן:>
ה-6 זה לפלטפורמה או סך הכול?

<חמוטל דרקסלר:>
לא, זה לתאגיד. 

<היו"ר רועי פולקמן:>
איך יודעים את זה? אני כבעל עסק יכול לפנות לכמה פלטפורמות לבקש הלוואה? איך יודעים את זה?

<חמוטל דרקסלר:>
בהחלט תהיה פה עבודה שהפלטפורמות יצטרכו לעשות מול העסקים עצמם. 

<היו"ר רועי פולקמן:>
זה על בסיס של Good Faith? לקחתי מאיקס 4 מיליון וממנו 4. איך אני מונע בועת אשראי כזה, עסק שלקח ממני 40 מיליון שקלים ב-P2P מהלוואות משש פלטפורמות שונות?

<חמוטל דרקסלר:>
במקרה כזה תהיה הפרה של חוק ניירות ערך. במקרה כזה אסור היה לו לגבות במימון המונים. 
<היו"ר רועי פולקמן:>
כי ההגבלה הכוללת שלו היא 6 מיליון והוא לא דיווח. 

<חמוטל דרקסלר:>
נכון. 

<היו"ר רועי פולקמן:>
מה אתה אומר, מיקי?

<מיקי לוי (יש עתיד):>
מתי אתן חושבים שזה רץ? אני בעד אבל אני קצת מודאג. זה משהו חדש. איך יעבוד? מה יעבוד? איך יהיו הכללים? האם כל מה שעלה כאן בנושא של הביטחון של הציבור יעבוד?
<שרה קנדלר:>
אין ספק שיהיו גם אנשים שיפסידו כסף. 

<מיקי לוי (יש עתיד):>
אני אגיד לכם למה אני מכוון. אני רוצה לדעת שבתום שנה אני מבקש דיווח. אני פשוט מודאג. 

<חמוטל דרקסלר:>
תקנות מימון המונים במלואם, שמבחינתנו כרגע זה פרק שלו, ייכנסו לתוקף לפי הקביעה של התקנות המקוריות בסוף השנה ב-26.12. 

<מיקי לוי (יש עתיד):>
שנה זה סביר. יהיה דיווח?

<שרה קנדלר:>
כן. 

<כפיר בטאט:>
לשאלתך. המנגנון פה הוא מנגנון של P2P, שהוא אותו דבר כמו שקיים בפרטים. הכלל הבסיסי הזה שבו משקיעים שמים כסף ואותו רכז הצעה, בין אם זה לפרטיים או לתאגידים, אחר-כך מחלק את הלוואות שלהם ומייצר תשואה למשקיע, לעומת זה שהוא מספק אשראי ללווה, זה קיים כבר כמה שנים בעולם של הפרטיים. זאת אומרת, המודל הזה בינתיים עובד די טוב. החברות האלה ממשיכות לגדול. החברה ה גדולה כבר נותנת אשראי ביותר מרבע מיליארד שקל. זה הולך וצומח. מהבחינה הזאת אנחנו כן רואים שזה עובד טוב בעולם של הפרטיים. כן החלנו על זה גם עכשיו פיקוח. 
<מיקי לוי (יש עתיד):>
וההחזרים כנ"ל. 

<כפיר בטאט:>
ההחזרים בינתיים התשואות שם הן הרבה יותר גבוהות מאשר היית עושה בהרבה מקומות אחרים. הדיפולט בחלק מהחברות הוא יותר נמוך מהדיפולט שהבנקים יוצרים על ההלוואות שהם נותנים. 

<חמוטל דרקסלר:>
לגבי תאגידים, זה שוק שלא היה קיים מאחר וחוק ניירות ערך לא אפשר אותו. לגבי יחידים, המצב היה הפוך, עד היום לא היתה מגבלה  לפעול בשוק הזה ועכשיו הוא הוסדר ולכן יש ניסיון של כמה שנים. 
<היו"ר רועי פולקמן:>
היתה לנו הערה לגבי היכולת של תאגידים בנקאיים להיכנס ולהפעיל פלטפורמות. היה לנו הרבה שיח על זה בהקשר של הפרטיים. 

איך אנחנו רואים את זה כאן? הפלטפורמה שעכשיו משווקת, כמו "פפר", ככלים אלטרנטיביים לצורך העניין, אז בסוף בבנקים עושים בחכמה ומבינים שם נכנסים בפלטפורמה עוקפת כדי לייצר מוצרים חדשים ולהיכנס לשוק הזה. איך אנחנו יודעים שמחר בבוקר הפלטפורמה בעצם תהיה פלטפורמה של תאגידים בנקאיים, כי אז באמת, לא באמת עשינו הגבלות. 

<שרה קנדלר:>
קודם כל, זה לא התקנות. זה נקבע בחוק ואין מגבלה בחוק ניירות ערך. אם הם יעמדו בתנאי הכשירות אז לכאורה הם יכולים, אין בעיה. זה לא משהו שהתמודדנו בחקיקה הראשית. 

<חמוטל דרקסלר:>
בנוסף למה שכפיר אמר לגבי הניסיון של שנים האחרונות. אני לא מספיק מכירה את הרקורד של החברות הקיימות, אבל כן חשוב לשים את השולחן וגם כך אנחנו מציגים את זה, שזה תחום הרבה יותר מסוכן מהתחום הסטנדרטי. אין את החובות המלאות של חוק ניירות ערך, תאגידים לא חשופים לאותה מידת חשיפה ולאותה אחריות מכוח חוק ניירות ערך. אכן הסיכונים פה הם גדולים יותר וזה המניע העיקרי שהוביל אותנו להגביל את סכומי אשראי. 

<היו"ר רועי פולקמן:>
ברור. בגלל זה העניין פה הוא הפיזור והסכומים הקטנים. 
<חמוטל דרקסלר:>
אני לא בטוחה ששנה יהיה טווח זמן מספיק ללמוד מהניסיון של הפלטפורמות. 

<מיקי לוי (יש עתיד):>
מרץ 2019. 

<חמוטל דרקסלר:>
אפשר להגיד שנביא את הממצאים. 

<קריאה>
מרץ 2019 זה תאריך אחרון לבחירות. 
<היו"ר רועי פולקמן:>
נובמבר. 
זה תמריץ שלנו כי אז מיקי דוחה. 

<מיקי לוי (יש עתיד):>
אלה שעובדים איתי יודעים שאני נקי משיקולים פוליטיים כשמדברים על כסף. 

<חמוטל דרקסלר:>
לא תהיה לנו בעיה להציג מה היה הניסיון עד אז. אני פשוט תוהה אם ניסיון של שנה יוכל להגיד משהו. 
<היו"ר רועי פולקמן:>
כפיר, יש לנו איזה יעד? מה היינו רוצים לראות בתוך תחום ההשקעות לעסקים קטנים, מה זה אמור לעשות בשוק?
<כפיר בטאט:>
קשה מאוד להגיד את זה. באופן כללי, אנחנו אומרים שסך האשראי שניתן לעסקים קטנים יחסית לתוצר בישראל, באופן מאוד כללי, הוא נמוך ביחס למדינות השוואה ולכן זה מה שאנחנו היינו רוצים להגדיל. 

<היו"ר רועי פולקמן:>
והריבית צריכה לרדת. 

<כפיר בטאט:>
נכון. אין לנו יעד לריבית. הריבית בעיקר מושקעת מרמת הסיכון של כל זה ולכן זה מאוד קשה לקבוע את זה. לגבי יעד ספציפי לפלטפורמות האלה, אני חושב שזאת תהיה אמירה בעלמא ואין לנו איזה משהו סדור. 

<מיקי לוי (יש עתיד):>
נשמח לפגוש אתכם במרץ. 

<היו"ר רועי פולקמן:>
בניגוד לדיון על האשראי הקמעונאי, שאנחנו קצת מתחילים להיות בשיח על עודף אשראי שמוזרם לשוק - - - 
<כפיר בטאט:>
בעסקים קטנים זה ממש לא - - - 

<היו"ר רועי פולקמן:>
אנחנו כמובן רחוקים משם מאוד. עכשיו הבעיה שלנו היא שיהיה יותר אשראי ולא בועת אשראי לעסקים. 

<כפיר בטאט:>
הזכרת את דוח Doing Business בהתחלה. גם שם אמרו שלעסקים קטנים ובינוניים הקושי לקבלת אשראי בישראל, אנחנו מדורגים בין הנמוכים. 

<היו"ר רועי פולקמן:>
נראה לי שמיצינו את העניין הזה.

תקריאי בבקשה.  

<שרה קנדלר:>
"תקנות ניירות ערך (הצעת ניירות ערך באמצעות רכז הצעה) (תיקון), התשע"ז-2017. 

בתוקף סמכותי לפי סעיפים 15ב(4א),15ו, 35מ, 35מד, 55א ו-56(א) לחוק ניירות ערך, 1 התשכ"ח-1968, לפי הצעת הרשות ובאישור ועדת הכספים של הכנסת, אני מתקין תקנות אלה: 
תיקון תקנה 1 
1 .בתקנה 1 לתקנות ניירות ערך (הצעת ניירות ערך באמצעות רכז הצעה) התשע"ז-2017 )להלן – התקנות העיקריות) –
1.
אחרי הגדרת "דירוג" יבוא:

"הכנסה שנתית" – לפי אישור רואה חשבון המאשר כי גובה הכנסתו של משקיע בודד שאינו משקיע מוביל, עונה על אחת מהפסקאות שבתקנה 15(ב)".

2.
אחרי הגדרת "הצעה" יבוא:

"הצעת איגרות חוב באופן מבוזר" – הצעת איגרות חוב לפי פרק ד.

3.
אחרי הגדרת "מרשם ניירות ערך" יבוא:

"משקיע בודד" - יחיד, ויראו יחיד ובני משפחתו הגרים עמו או שפרנסת האחד על האחר, כיחיד;"; 
4.
אחרי הגדרת "קרוב" יבוא:

"קרן להחזר חובות" – קרן לכיסוי חלקי או מלא של הוצאות רכז ההצעה בעד נקיטת אמצעי גבייה מחברות מציעות כאמור בתקנה 24(ב)(א)(3), ולפיצוי חלקי או מלא של משקיעים בשל אי החזר השקעתם; 
"רבעון" – תקופה של שלושה חודשים המסתיימת ביום האחרון של החודש השלישי (הרבעון הראשון), השישי (הרבעון השני), התשיעי )הרבעון השלישי) והשנים עשר (הרבעון הרביעי) של שנה קלנדרית".

אייל, פה רצינו להכניס תיקון טכני. 
"תיקון תקנה 5(4) לתקנות העיקריות

"במקום 16 יבוא 15". 

זה בתקנות העיקריות הפניה לתקנה הלא נכונה. 

ממשיכה להקריא:

"תיקון תקנה 7 
2.
בתקנה 7(ב()2 )לתקנות העיקריות, במקום "20(א)(13)" יבוא "(19)(א)(13)".
תיקון תקנה 11
3.
בתקנה 11 לתקנות עיקריות:

1.
בכותרת, המילה "שנתית" תמחק.

2.
בתקנת משנה (א) – 

א.
במקום "לרשות ב-1 באוגוסט של כל שנה אגרה שנתית" יבוא "לרשות אגרה". 
ב.
בפסקה (12), במקום "אגרה" יבוא "רכז ההצעה ישלם ב-1 באוגוסט של כל שנה אגרה שנתית". 

3.
בתקנת משנה 0ב), במקום "(א)" יבוא "(א)(1)". 

4.
בתקנת משנה (ד) יבוא – 

א.
במקום "אגרות כאמור בתקנת משנה (א) שלא שולמו" יבוא "אגרה כאמור בתקנת משנה (א)(1) שלא שולמה. 
ב.
במקום "אגרות ששולמו בסכום העולה על סכומן" יבוא "אגרה  ששולמה בסכום העולה על סכומה". 

5.
אחרי תקנת משנה (ה) יבוא:

"(ו) רכז ההצעה ישלם לרשות עד ה-14 לחודש ינואר, אפריל, יולי ואוקטובר בכל שנה, את האגרה בתקנת משנה (א)(2) בעד כל הצעה שבוצעה באמצעותו במהלך שלושת החודשים שקדמו לחודש התשלום האמור. 

(ז) על אגרה כאמור בתקנת משנה (א)(2) שלא שולמה במועד, יחולו הוראות תקנה 7א לתקנות ניירות ערך (אגרת בקשה למתן היתר לפרסום תשקיף), התשנ"ה-1995". 

<היו"ר רועי פולקמן:>
הסבר קצר. 

<שרה קנדלר:>
זה פשוט שינוי במנגנון מתי ובאיזה מועד ישלמו את האגרה. 

<היו"ר רועי פולקמן:>
האגרה למה?

<שרה קנדלר:>
לזה נגיע בסוף. יש אגרה קבועה, שזאת אגרה שנתית ויש אגרה משתנה שזה פר גיוס. לזה נגיע בסוף התקנות. כרגע זה רק המנגנון. זה היה מנגנון שונה מכל המנגנונים של כל התקנות האחרות ואנחנו רוצים שיהיה סדר לגבות באותם מועדים. 

<עמר בר-לב (המחנה הציוני):>
למה האגרה?

<שרה קנדלר:>
לפלטפורמה שהיא מציעה, למתווך. 

<עמר בר-לב (המחנה הציוני):>
זה מקובל?

<שרה קנדלר:>
זה בתקנות הקבועות. 

<עמר בר-לב (המחנה הציוני):>
למה שהיא תצטרך לשלם אגרה. 

<שרה קנדלר:>
כי כל גוף מפוקח משלם לרשות. הרשות היא לא גוף מתוקצב וכל הגופים המפוקחים משלמים אגרה לרשות. 

ממשיכה להקריא:

"תיקון תקנה 15

4.
בתקנה 15 לתקנות העיקריות, תקנת משנה (ה) בטלה. 

הוספת פרק ד'

5.
אחרי תקנה 24 לתקנות העיקריות יבוא:

"פרק ד': תנאים להצעת אגרות חוב באופן מבוזר
ההוראות החלות על הצעת איגרות חוב באופן מבוזר

24א.
בהצעת אגרות חוב באופן מבוזר יחולו הוראות פרק זה בנוסף להוראות הקבועות בתקנות אלה, למעט ההוראות הקבועות בתקנות 5(6) ט-(7), 6(ב)(7), 7(ב)(1), 11(א)(2), 14 עד 16, 17(ב) עד (ד) ו- 19 עד 23 זולת אם נאמר אחרת בפרק זה. "
<עמר בר-לב (המחנה הציוני):>
מה החרגתם?

<שרה קנדלר:>
החרגנו פה את כל ההוראות הגילוי, כל הדברים שהם פרטניים לחברה בגלל האנונימיות. למשל, העברת דיווחים למחזיקים, אין פה רישום למרשם של ניירות ערך, פרסום תמורת ההצעה, כל ההוראות שחלות על התאגיד הספציפי כי יש פה באמת את אנונימיות של התאגידים. 
חשובה גם האגרה המשתנה. פטרנו ב-P2P את האגרה המשתנה. יש רק את האגרה הקבועה של פעם בשנה ולא פר הצעה. זה פטור חשוב. 
ממשיכה להקריא:
"חובות רכז ההצעה בהצעת איגרות חוב באופן מבוזר. 

24ב.

א.
רכז ההצעה – 

1.
יגבש מודל מפורט שמטרתו פיזור הסיכון למשקיעים בין אגרות חוב של חברות מציעות, לפי אמות מידה, לרבות רמת הסיכון וגובה הריבית של איגרות החוב של החברות המציעות (להלן – מודל הפיזור). 

2.
יקצה את כספי המשקיעים בין אגרות החוב של חברות מציעות לפי מודל הפיזור, כך שהיקף כל השקעה באיגרות חוב של חברה מציעה לא יעלה על שיעור של חמישה אחוזים מסכום ההשקעה הכוללת של אותו משקיע. 

3.
ינקוט אמצעי דרישה וגביה סבירים כדי לגבות את תשלומי הקרן או הריבית הנובעים מאגרות החוב שלא נפרעו. 

4.
יעביר למשקיעים את זהותה של החברה המציעה ואת פרטי ההתקשרות עימה, במקרה שהחברה המציעה לא פרעה את תשלומי הקרן או הריבית הנובעים מאיגרות החוב שלה. 

5. 
יאפשר לכל משקיע לבטל את השקעתו בתוך זמן סביר ממועד העברת כספים על ידו, טרם הקצאת כספי המשקיע בין איגרות חוב של חברות מציעות."
<קריאה:>
זאת אומרת שהאנונימיות היא מותנית ביצועים. ברגע שאני לא עומדת בהחזרים אז אין אנונימיות. 

<שרה קנדלר:>
נכון, את מאבדת את אנונימיות. 

יש טעות בסעיף 4. 

צריך להוסיף בסוף הסעיף את המילה "במועדן". 
ממשיכה להקריא:

"ב.
רכז ההצעה  שמפעיל קרן להחזר חובות – 

1.
יחליט מהן מטרות השימוש בכספי  הקרן להחזר חובות ואת אופן השימוש בה. 
2.
יחליט מהו היקף תשלום שכל משקיע יידרש להפריש לטובת הקרן להחזר חובות.

3.
יורה על התנאים שבהתקיימם יהיה משקיע זכאי לקלת החזר מהקרן להחזר חובות. 

דיווחי רכז ההצעה

בהצעת איגרות חוב באופן מבוזר.

24ג.
בדוח השנתי המוגש לרשות ומפורסם באתר האינטרנט כאמור בתקנה 6, יופיעו גם הפרטים הבאים:

1.
המודל שקבע רכז ההצעה לשם פיזור הסיכון למשקיעים בין הצעות שונות. 

2.
אופן הקצאת כספי המשקיעים בין ההצעות השונות לפי מודל הפיזור. 

3.
ציון העובדה בדבר אי גילוי זהות החברה המציעה למשקיעים בה, אלא במקרה שהחברה המציעה לא פרעה את תשלומי קרן או הריבית הנובעים מאיגרות החוב שלה. 

4.
פרטים אודות האמצעים אותם נוקט רכז ההצעה לגביית תשלומי הקרן או הריבית של איגרות החוב שלא נפרעו במועד הנדרש על פי תנאיהן. 

5.
אם רכז ההצעה מפעיל קרן להחזר חובות – פרטים בדבר אופן השימוש בקרן לחזר חובות וההיקף הכספי שהופרש על ידי משקיעים לקרן. 

6.
ממוצע שיעורי חובות שלא נפרעו במועדם של איגרות חוב של חברות מציעות שבוצעו באמצעות רכז ההצעה, לתקופת עבר של 5 שנים או ממועד תחילת הפעילות של רכז ההצעה, פי המוקדם ופירוט שיעורי החובות כאמור לפי שנה. 

7.
פירוט אודות התשואה האפקטיבית למשקיעים בתקופת הדוח לעומת התחזיות שפרסם רכז הצעה. 

<היו"ר רועי פולקמן:>
למה סיפור הקרן להחזר חובות הוא אופציונאלי. אם כבר החלטתם אז שיהיה לכולם. למה זה אופציונאלי?

<חמוטל דרקסלר:>
חשבנו על זה והאפשרויות היו האם לא לדרוש את זה בכלל, או לדרוש את זה לא כאופציונאלי? האם זה היה חובת גילוי? זה מה שבחרנו בסוף. ראינו את זה על בסיס המודל הבריטי שקיים. הרעיון פה הוא שבכל זאת יש לזה עלות מבחינת המשקיע. הוא יצטרך להפריש איזה סכום מההשקעה שלו ולממן את קרן הביטחון. יש מקום שהמשקיע הוא זה שיבחר אם לעשות זאת. 
<היו"ר רועי פולקמן:>
זאת אומרת, כל פלטפורמה תצטרך להגיד אם יש לה קרן חוב ואז אני אוכל להשוות. 

<שרה קנדלר:>
זה כמו דירוג של אג"ח. 

<היו"ר רועי פולקמן:>
אם אני אגיד שאני רוצה מוצר כזה, תדע שאני מתמחר את זה. 

<שרה קנדלר:>
אתה תשלם על זה. 

<כפיר בטאט:>
אגב, גם בפרטיים, אז חברה אחת יש לה קרן ביטחון וחברה אחרת לא. 

<היו"ר רועי פולקמן:>
אז אני כמשקיע אצטרך להחליט אם זה שווה לי את העלות נוספת הזאת. 

<שרה קנדלר:>
ממשיכה להקריא:
"פרסום באתר האינטרנט

24ד.
באתר האינטרנט יפרסם רכז ההצעה גם פרטים אלה:

1.
המידע המפורט כאמור בתקנה 24ח. 

2.
ציון העובדה בדבר אי גילוי זהות החברה המציעה למשקיעים בה, אלא במקרה שהחברה המציעה לא פרעה במועדם את תשלומי קרן או הריבית הנובעים מאיגרות החוב שלה. 

ניירות הערך המוצעים בהצעת איגרות חוב באופן מבוזר

24ה.
על אף האמור בתקנה 13, בהצעת איגרות חוב באופן מבוזר, חברה מציעה  תציע ניירות ערך שם איגרות חוב בלבד. 

תמורת ההצעה

24ו. 

א.
סכום התמורה המרבי במספר הצעות של איגרות חוב באופן מבוזר כאמור בפרק זה ובהצעות לפי פרק ג' של חברה מציעה, במהלך תקופה של 12 חודשים עוקבים, לא יעלה על שישה מיליון שקלים חדשים ובלבד שסכום התמורה המרבי בהצעות לפי פרק ג' לא יעלה על סכומים הנקובים בתקנה 14. 


ב.
לעניין תקנה זו יחולו ההוראות הקבועות בתקנה 14(ד) ו-(ה). 


תמורה ממשקיע בודד

24ז.

א.
בהשקעה במספר הצעות איגרות חוב באופן מבוזר כאמור בפרק זה ובהצעות לפי פרק ג', סכום התמורה המרבי ממשקיע בודד שאינו משקיע מוביל לעניין סעיף 15(ב)(4א)(ג) לחוק, לא יעלה על 50,000 שקלים חדשים בהצעה אחת או במספר הצעות אחרות בכל תקופה של 12 חודשים עוקבים, ובלבד שסכום התמורה ממשקיע בודד שאינו משקיע מוביל בהצעות לפי פרק ג' לא יעלה על הסכומים הנקובים בתקנה 15(א) ו- (ב). 

ב.
על אף האמור בתקנת משנה (א), בהשקעה במספר הצעות איגרות חוב באופן מבוזר כאמור בפרק זה ובהצעות לפי פרק ג', סכום התמורה המרבי ממשקיע בודד שאינו משקיע מוביל שהכנסתו השנתית עולה על 500,000 שקלים חדשים, לא יעלה על 10% מהכנסתו השנתית בהצעה אחת או במספר הצעות אחרות בכל תקופה של 12 חודשים עוקבים, ובלבד שסכום התמורה ממשקיע בודד שאינו משקיע מוביל בהצעות לפי פרק ג' לא יעלה על הסכומים הנקובים בתקנה 15(ב).
<עמר בר-לב (המחנה הציוני):>
זאת אומרת שמשקיע בודד יצטרך לבוא עם תלושי שכר?

<שרה קנדלר:>
הוא יצטרך אישור רואה חשבון. בתקנה 1 הגדרנו מה זאת הכנסה שנתית, לפי אישור רואה חשבון המאשר לפי גובה הכנסתו. זה קיים כבר רק הזזנו מקום את ההגדרה. 

שוב, אם אתה לא רוצה להצהיר הצהרה, אתה יכול להשקיע את ה-50,000. אם אתה רוצה יותר מזה אז אתה צריך. 

ג.
על אף האמור בתקנת משנה (א), בהשקעה במספר הצעות איגרות חוב באופן מבוזר כאמור בפרק זה ובהצעות לפי פרק ג', סכום התמורה המרבי ממשקיע בודד שאינו משקיע מוביל, שכספו הוקצה בין איגרות חוב של חברות מציעות כך שהיקף כל השקעה באיגרות חוב של חברה מציעה לא עולה על שיעור של אחוז אחד מסכום ההשקעה הכוללת של אותו משקיע, לא יעלה על 250,000 שקלים חדשים בהצעה אחת או במספר הצעות אחרות בכל תקופה של 12 חודשים עוקבים, ובלבד שסכום התמורה ממשקיע בודד שאינו משקיע מוביל בהצעות לפי פרק ג' לא יעלה על הסכומים הנקובים בתקנה 15(א) ו- (ב); שר האוצר בהתייעצות עם הרשות רשאי לשנות את הסכומים והתנאים הקבועים בתקנת משנה זו."
<איל לב-ארי:>
הנוסח הזה ער חקיקת משנה? אני לא מכיר כזאת סייפה. 

<שרה קנדלר:>
אני לא חושבת, אני חושבת שזה הוכנס בשלבים יותר מאוחרים. 

<היו"ר רועי פולקמן:>
מה הבעיה?

<איל לב-ארי:>
זה עוקף בעצם את הוועדה. סעיף 15ב לחוק ניירות ערך - - - 

<היו"ר רועי פולקמן:>
זה מקובל שאתה אומר שאתה רוצה איזה מרחב. 

<איל לב-ארי:>
הוא עוקף בעצם את סעיף ההסמכה בחוק. 

הסעיף בחוק אומר - - - 

אתם רוצים את הגמישות אבל היא לא מתאפשרת לדעתנו מבחינת ההסמכה בחוק, כי 4א מדבר על זה שבעצם כל התנאים וההגבלות שקובע השר, טעונות אישור ועדת כספים. 

אתה לא יכול לבוא בתוך התקנות ולעקוף את מה שנקבע בחקיקה הראשית שחייבת את אישור הוועדה. גם הוועדה עצמה לא יכולה בתקנות לאשר את זה. זה סותר בעצם את החוק. 

<שרה קנדלר:>
אז אנחנו מוחקים את הסיפה. 

<עמר בר-לב (המחנה הציוני):>
גם אי-אפשר וגם זה לא ראוי. 

<היו"ר רועי פולקמן:>
אפרופו הדיון שלנו על עודף רגולציה זה שצריך לתת למערכת לעבוד. הרציונל מאושר פה. אבל אם  אתה צריך להעלות מ-250 ל-300, למה לחזור לוועדת כספים? יש גבול לאינטראקציות האלה. 

<עמר בר-לב (המחנה הציוני):>
אם אתה רוצה להצמיד למדד כלשהו, מילא. נעשו דברים שקפצו מתקציב של מיליון לתשעה מיליון. 

<היו"ר רועי פולקמן:>
אתה אומר שמבחינה פרוצדורלית אי-אפשר לעשות את זה. 

<איל לב-ארי:>
מהותית. סעיף ההסמכה בחוק לא מאפשר את זה. 

<שרה קנדלר:>
נצטרך לחזור לוועדה. 

ממשיכה להקריא:
"ד.
לעניין תקנה זו יחולו ההוראות הקבועות בתקנה 15(ג) ו-(ד). 

מסמכים ומידע שיצורפו להצעת איגרות חוב באופן מבוזר

24ח.
איגרות חוב באופן מבוזר יצרף רכז ההצעה את המסמכים האלה ואת המידע המפורט בתקנה זו בלבד:

1.
אפשרות ביטול ההזמנה והמנגנון לביטול כאמור בתקנה 24ב(א)(5).

2.
מידע בדבר שיטות ההערכה לדירוג שעליהן החליט ושלפיהן הוא פועל, כאמור5(8).

3.
מידע בדבר מודל פיזור הסיכון למשקיעים שקבע רכז ההצעה ואופן הקצאת כספי המשקיעים על ידי רכז ההצעה לפי מודל הפיזור האמור, כאמור בתקנה 24ב(א)(1) ו-(2).
4.
ממוצע שיעורי החובות שלא נפרעו במועדם על ידי חברות מציעות באמצעות רכז ההצעה, לתקופת עבר של 5 שנים מלאות או מרגע תחילת הפעילות של רכז ההצעה, תוך אזהרה כי אין כל בטוחה שנתוני העבר יתקיימו בשנית.

5.
פירוט אודות התשואה האפקטיבית באיגרות חוב של חברות מציעות באמצעות רכז ההצעה במהלך 12 החודשים האחרונים וכן היחס שלהן לעומת התחזיות שפרסם רכז ההצעה בעבר.

6.
מידע בדבר האמצעים אותם נוקט רכז ההצעה כדי לגבות את תשלומי הקרן או הריבית הנובעים מאגרות חוב שלא נפרעו כאמור בתקנה 24(ב)(א)(3), ובכלל זה פרטים בדבר מועד נקיטת האמצעים, סוג האמצעים שינקטו, נותני השירותים בהם נעזר רכז ההצעה והמועד בו יועברו פרטי המידע של החברות המציעות למשקיעים, כאמור בתקנה  24(ב)(א)(4).

7.
מידע בדבר הקמתה או אי הקמתה של קרן להחזר חובות ואם הוקמה קרן להחזר חובות כאמור, גם מידע בדבר מטרות השימוש בקרן להחזר חובות, אופן השימוש בה, ההיקף הכספי שכל משקיע נדרש להפריש לטובת הקרן, התנאים שבהתקיימם יהיה משקיע זכאי לקבלת החזר מקרן להחזר חובות והסיכונים הכרוכים בהשקעה גם בהתקיים קרן להחזר חובות.

8.
המידע והאזהרות המפורטות בתקנה 19(א)(3)(ב) עד (ד) ט-(ו). 
9.
פירוט בדבר הסיכונים הכרוכים ברכישת איגרות החוב של החברות המציעות, בין היתר עקב הסיכון לחדלות פירעון של החברות המציעות ואפשרות אובדן כספי ההשקעה כולה. 

דיווחי רכז ההצעה למשקיעים לאחר השלמת ההצעה
24ט.
בהצעה של איגרות חוב באופן מבוזר רכז הצעה יעביר לכל משקיע שהשקיע באיגרות חוב באופן מבוזר, דיווח אחת לרבעון שיכלול את הפרטים הבאים בלבד:
1.
היקף כל השקעה בחברה מציעה בתיק ההשקעות הכולל של המשקיע, ללא ציון פרטי החברה המציעה.

2.
פירוט פירעונות שביצעו החברות המציעות במהלך הרבעון של איגרות החוב בהן מחזיק המשקיע המרכיבות את תיק ההשקעות הכולל.

3.
היקף הקרן והריבית שנותרו לתשלום ביחס לכל השקעה באיגרות חוב של החברות המציעות, ובמצטבר בתיק ההשקעות הכולל.

4.
סך כל תשלומי העמלות שגבה רכז ההצעה מהמשקיע במהלך התקופה.

5.
שיעורי החובות שלא נפרעו במועדם בתיק ההשקעות הכולל והיקפיהם.
6.
פירוט האמצעים שבוצעו לגביית תשלומי הקרן או הריבית הנובעים מאיגרות החוב שבתיק ההשקעות הכולל של המשקיע שלא נפרעו במועדם, תוך יידוע המשקיעים ככל שלא ננקטו אמצעים כאמור.

7.
היקפי ההחזרים למשקיע מקרן להחזר חובות, אם בוצעו.
פרק ה': הערות כלליות
תיקון תקנה 25

בתקנה 25(א) לתקנות העיקריות, במקום "הסכומים הקבועים בתקנות 2, 11, 14, 15 ו-24" יבוא "הסכומים קבועים בתקנות 2, 11, 14, 15, 24, 24ו, ו-24ז" ובמקום "1,000" יבוא "5"."
זה עניין של ההצמדות של הסכומים. 

תיקון תקנה 26

בתקנה 26 לתקנות עיקריות, האמור בה יסומן "(א)". המילים "(להלן – יום התחילה)" יימחקו, ואחריו יבוא:

"(ב) על אף האמור בתקנות משנה (א), תחילתה של תקנה 11(א)(2) ביום י"א בטבת התשפ"א (26 בדצמבר 2020."
פה זאת הקלה גדולה שאנחנו רוצים להכניס לעומת התקנות הקיימות. בעצם, ויתור לשנים הקרובות על האגרה המשתנה כדי לתת מן הגנת ינוקא ולתת תמריץ כדי שהפלטפורמות יוכלו לעבוד. תהיה רק האגרה הקבועה בלי האגרה המשתנה בכלל. 

P2P, כמו שאמרתי קודם,  גם אחרי זה לא יצטרכו. מימון המונים זאת הוראת מעבר. 

"ביטול תקנה 27

תקנה 27 לתקנות עיקריות – בטלה."
<היו"ר רועי פולקמן:>
אמרנו שעסק שלא מחזיר הלוואה צריך יהיה לפרסם את פרטיו. 
<שרה קנדלר:>
לא פומבי, למי שמשקיע בחברה. 

<היו"ר רועי פולקמן:>
מה זאת אומרת לא החזיר? נגיד שהוא לקח 5 מיליון ויש לו בעיה להחזיר חצי מיליון. מפרסמים אותו? יכולות להיות כאן השפעות מזיקות. גופים אחרים ידעו את זה, לא יתנו לו הלוואות, יהיה פה שיימינג. 

<חמוטל דרקסלר:>
זה לא יפרסמם אלא יעביר למשקיע. 

<היו"ר רועי פולקמן:>
מה זה משקיע? זה יכול להיות 500 אנשים. 

<שרה קנדלר:>
ברגע שהם לא מקבלים את התשלום שהם אמורים לקבל, יש דיפולט. 

<היו"ר רועי פולקמן:>
מה זה לא מקבלים? איחור של חודש נחשב לא מקבלים? אם הוא לא החזיר 10% מההלוואה שלו, זה נחשב לא מקבלים? יש פה איזה עניין. יכול להיגרם נזק משמעותי לעסק ברגע שיפורסם שהוא עסק שלא מחזיר את חובותיו בפלטפורמה. השאלה מה זה לא מחזיר? יום איחור זה לא מחזיר? שבוע איחור זה לא מחזיר? פנו אליו ארבע פעמים? מיצו את אופן גביית החובות ממנו?

<שרה קנדלר:>
אנחנו נצטרך לתת עמדת פרשנות ולראות איך בפועל זה קורה. אין לי תשובה כרגע. 
<חמוטל דרקסלר:>
אנחנו חושבים שנכון לקבוע בחוק את ההגנה המרבית למשקיעים שאומרת, שאם הם לא עומדים בלוח הפירעון שהם מתחייבים אליו - - - 
<היו"ר רועי פולקמן:>
הייתי רוצה להציע, לפחות בינתיים, שהתנאים לפרסום יפורסמו ללווה מראש. 

<שרה קנדלר:>
שהרכז יגיד?

<היו"ר רועי פולקמן:>
כו. אני עסק ואתה מראש תגיד לי באיזה תנאים זאת תהיה הפרה. 

<שרה קנדלר:>
הבנתי. זה חלק מהחובות. הרכז יצטרך להגיד מראש. 

<היו"ר רועי פולקמן:>

הוא יהיה חייב להגיד מראש. זה גם ידרוש סוג של תחרות עסקית מסוימת. אצל אחד זה יהיה אחרי עשרה ימים, אצל אחד זה יהיה 3 פעמים התראות. אני לא רוצה לגלות שבגלל בירוקרטיה, שלחו לי מכתב ששכחתי לשלם ופתאום אני אגלה שפרסמו לכולם שהעסק שלי לא מחזיר את חובותיו ויהיה לי פרסום גורף. 
<שרה קנדלר:>
הבנו. אנחנו ננסח עם אייל. 

<היו"ר רועי פולקמן:>
אנחנו אומרים שהרכז יפרסם מראש לעסק את התנאים שבגינם ייחשב אי החזר שיצרך פרסום פרטיו ללווה, כי יכולות להיות לזה השלכות שליליות על העסק. 

כמובן, את אותם תנאים יפרסמו גם למשקיעים. אני לא קובע כרגע את הכללים כי אני לא קובע אותם אבל לפחות יהיה כאן גילוי נאות. 
אנחנו נצביע בכפוף לתוספת שכרגע אמרנו לגבי הגילוי גם לבעל העסק וגם למשקיע, מה ייחשב אי החזר ובאיזה תנאים ייחשב אי החזר. 
מי בעד התקנות כפי שהוקראו?
הצבעה

בעד – רוב

נגד – אין

נמנעים – אין

תקנות ניירות ערך (הצעת ניירות ערך באמצעות רכז הצעה) (תיקון), התשע"ז-2017, נתקבלו.
<היו"ר רועי פולקמן:>
אושר פה אחד.

שיהיה בהצלחה. מיקי יוודא שאתם חוזרים במועד הנדרש לדווח על התפקוד של הדבר הזה. אם הוא ישכח, הוא ישלח לי מייל. 
תודה רבה, הישיבה נעולה. 

<הישיבה ננעלה בשעה 12:35.>

